和東坡先生梅花三首  其二
作者：晁補之
朝代：宋

paragraphs: 幽閑合出昭君村，芳潔恐是三閭魂。
無人嶺上更儇好，不與俗花名合昏。
蒼官森出劍珮列，甲夫密裹旗槍園。
數株臨水欲仙去，一笑向人如玉溫。
火維草木百名字，十月不冷常炎暾。
同心紫蒂宜上苑，啄人虎豹司九門。
借令驛使能遠致，要比桃李終無言。
豈惟千里共明月，亦可千里同芳樽。